Lees 'n uittreksel uit Plek van poue deur Henriëtte Linde-Loubser (Plus: Kyk na die aanlynbekendstelling op Facebook) | The Reading List
Plek van poue deur Henriëtte Linde-Loubser het vanjaar by LAPA Uitgewers verskyn en is 'n gotiese roman in die tradisie van Victoria Holt. In Plek van poue word die hoofkarakter, Stela, aangestel om 'n moeilike tiener tuis te onderrig. Maar Pavo (oftewel, die plek van poue) is nie 'n doodgewone plaas nie.
LAPA het onlangs 'n uittreksel uit die roman gedeel, waarin Stela vir die eerste keer die stokou kasteel naby Knysna betree. 'n Vrou langs die pad probeer haar teen onheil waarsku, maar Stela het te ver gekom om nou om te draai.
Die skrywer het vroeër vanjaar haar boek tydens 'n Graffiti-aanlynkuier bekendgestel.
Graffiti aanlynkuier met Henriette Linde-Loubser – Plek van poue
Posted by LAPA Uitgewers on Tuesday, August 25, 2020
Vir 'n oomblik is sy asemloos. Verlam deur die ou bekende vrees. Sy haal diep asem en probeer die fladdering van haar hart beheer. Dit het lanklaas gebeur, daarom betrap die felheid van die skielike emosie haar onkant. Sy is vreesbevange om die motor aan te skakel en te ry. Hou op! Sy wil dit vir haarself gil, maar dis eintlik teen haar ouers gemik. Hier moet sy nou veg teen die redelose vrees om haar kar aan te skakel, en dit omdat hulle gaan staan en verongeluk het. Sy het net gou by die Quick Shop gestop om 'n draai te loop en water te koop, en nou dit.
'n Skadu val oor die ruit aan die bestuurderskant en sy skrik toe iemand daarteen tik. 'n Gesig kyk vraend na haar. 'You okay?' vra hy met sy hande. Sy fletsblou oë lyk besorg. Stela knik stom. Sy gaan nie die venster vir 'n vreemdeling afdraai nie al hou sy hoe baie van die gesig. Met 'n ophaal van sy skouers draai hy weg.
'Ekskuus tog!' Stadig rol sy al met sy treë saam en roep harder. 'Kan u dalk vir my sê waar ek meneer Montrose se plaas kan kry?'
'Bly weg daar. Daai plek is vol onheil. Bly daar weg!' Die diep mompelstem is nou 'n aks hoër. Dringend.
'Hoekom? Wat bedoel …?' Stela laat ruk die kar dood.
'Maak dat jy wegkom.' Die stem is weer diep. Haar sê is gesê.
'Maar ek …'
'Wat de hel!' Stela is moeg en geïrriteerd en gatvol. Iets is seker maar nie lekker in die boonste verdieping nie.
Nie veel verder nie is daar links van die pad meteens 'n enorme gegote ysterhek tussen klippilare. Stela is seker sy het geen naambord gesien nie, maar die hek staan oop en sy swenk af in 'n laning digte bome. Sy ruik die see voordat sy die gebou sien.
Skielik is dit net daar voor en sy is seker haar oë bedrieg haar. Dit kan onmoontlik die plaashuis wees.
'Naand, Juffrou.' Die vrou in die deur se gesig is wasig en sag. Soos iemand uit 'n baie ou skildery. Sy bekyk Stela eers deeglik voordat sy terugstaan.
'Kom in, kom in! Ek is mevrou Cloete, Agnes Cloete, die huishoudster.' Die rol pas haar. Middelmatig. Nie lank nie, maar ook nie kort nie. Nie vet nie, maar ook nie maer nie. Dis dalk net 'n pofmus op die kop en die voorskoot wat skort. En miskien 'n gordel met 'n bos sleutels om die lyf. Sy steek haar hand uit in 'n groet en vir 'n oomblik kan Stela nie glo hoe doodgewoon sy is nie. Die vrou maak die deur wyer oop dat Stela kan inloop.
'Dankie, maar kan u dalk … ek is op soek na …'
'Ai, ek kan sien die ryery het jou klaargemaak. Kom, kom in.'
'Nee, ek wil eintlik net … ek wil baie graag vanaand nog …'
'Kom saam met my.'
Tags Aanlynbekendstelling Afrikaans Book excerpts Book extracts Facebook Henriëtte Linde-Loubser Plek van poue Uittreksel Video